ຄິວບາ ຈະປ່ອຍນັກໂທດ 2900 ຄົນ ໄວໆນີ້
ປະທານາທິບໍດີຄິວບາກ່າວວ່າ ລັດຖະບານຂອງທ່ານ ຈະປ່ອຍພວກນັກໂທດ 2900 ຄົນ ໃນໄວໆນີ້.
ປະທານາທິບໍດີຄິວບາທ່ານ Raul Castro ກ່າວວ່າ ລັດຖະບານຂອງທ່ານຈະໃຫ້ອະໄພຍະ ໂທດແກ່ພວກນັກໂທດເກືອບ 3000 ຄົນ ໃນໄລຍະສອງສາມມື້ຂ້າງໜ້ານີ້ຍ້ອນເຫດຜົນທາງ ດ້ານມະນຸດສະທຳ ປະທານາທິບໍດີ Raul Castro ໄດ້ປະກາດໃນມື້ວັນສຸກວານນີ້ ໃນຄຳປາໄສຕໍ່ສະມາຊິກສະ ພາແຫ່ງຊາດ ທ່ານເວົ້າວ່າ ຊາວຕ່າງປະເທດ 86 ຄົນຈາກ 25 ປະເທດ ແມ່ນຮວມຢູ່ໃນ ຈຳນວນພວກນັກໂທດ 2900 ຄົນທີ່ຈະຖືກປ່ອຍ ກ່ອນໜ້ານີ້ ສື່ມວນຊົນຂອງຄິວບາ ລາຍງານວ່າ ພວກນັກໂທດທີ່ຈະຖືກປ່ອຍແມ່ນຮວມທັງ ພວກທີ່ໄດ້ກໍ່ອາຊະຍາກຳໃນດ້ານຄວາມໝັ້ນຄົງຂອງປະເທດພ້ອມໆກັບພວກນັກໂທດທີ່ມີ ອາຍຸກາຍ 60 ປີ ຫຼືວ່າເຈັບປ່ວຍ ພວກແມ່ຍິງແລະເດັກນ້ອຍ ທີ່ບໍ່ມີປະວັດຄວາມຜິດຢ່າງ ຍືດຍາວ ລາຍງານຂອງສື່ມວນຊົນຍັງແຈ້ງວ່າ ພວກທີ່ຖືກພົບເຫັນວ່າມີຄວາມຜິດຮ້າຍແຮງ ເຊັ່ນລັກລອບຄ້າຢາເສບຕິດ ຄາຕະກຳ ຫຼືຈາລະກຳ ຈະບໍ່ຖືກປ່ອຍ ການປະກາດທີ່ວ່ານີ້ມີຂຶ້ນສອງອາທິດ ຫຼັງຈາກພະສັນຕະປະປາເບເນດິກກ່າວວ່າ ພະອົງມີ ແຜນການທີ່ຈະສະເດັດປະພາດປະເທດຄິວບາໃນປີໜ້ານີ້ ກ່ອນວັນບຸນອິສເຕີ້ ການປະກາດຂອງລັດຖະບານຄິວບາ ບໍ່ໄດ້ເອີ່ຍເຖິງຜູ້ຮັບເໝົາຊາວອະເມຣິກັນ ນາຍ Alan Gross ທີ່ພວມຮັບໃຊ້ໂທດຈຳຄຸກ ເປັນເວລາ 15 ປີຢູ່ຄິວບາ ຫຼັງຈາກຜູ້ກ່ຽວໄດ້ຖືກຕັດສິນ ໂທດໃນຕົ້ນປີນີ້ ໃນການກໍ່ອາຊະຍາກຳຕ້ານປະເທດຄິວບາ ນາຍ Gross ໄດ້ຖືກຈັບເມື່ອ ເດືອນທັນວາສອງປີກ່ອນຍ້ອນໄດ້ນຳເອົາອຸບປະກອນສື່ສານຄົມມະນາຄົມເຂົ້າໄປໃນຄິວບາ ຄະດີຂອງຜູ້ກ່ຽວໄດ້ເຮັດໃຫ້ເກີດຄວາມເຄັ່ງຕຶງເພີ່ມຂຶ້ນ ໃນຄວາມສຳພັນລະຫວ່າງສະຫະລັດ ກັບຄິວບາ ຊຶ່ງບໍ່ມີຄວາມສຳພັນຢ່າງເປັນທາງການລະຫວ່າງກັນເລີຍ ມີແຕ່ຫ້ອງການຮັກສາ ຜົນປະໂຫຍດທໍ່ນັ້ນ ຊຶ່ງໃນດ້ານເຕັກນິວແລ້ວ ແມ່ນເປັນສ່ວນນຶ່ງຂອງສະຖານທູດສວິສຢູ່ໃນ ນະຄອນຫຼວງຂອງກັນແລະກັນ